ഇന്ത്യക്കാരെ ഒഴിപ്പിച്ചതു സാഹസികമായി ന്യൂഡല്ഹി: അഫ്ഗാനിസ്ഥാനിലെ ഇന്ത്യന് അംബാസഡര് അടക്കം 140 ഇന്ത്യക്കാരെ പ്രത്യേക വ്യോമസേനാ വിമാനത്തില് രക്ഷപ്പെടുത്തി ഡല്ഹിയിലെത്തിച്ചതു സാഹസികമായി. കാബൂളില്നിന്നു പാക് വ്യോമപാത ഒഴിവാക്കി ഇറാനു മുകളിലൂടെയാണ് ഇന്ത്യന് വിമാനം പറന്നത്. ഇന്ധനം നിറയ്ക്കാനായി ഇന്നലെ രാവിലെ 11ന് ഗുജറാത്തിലെ ജാംനഗറില് ഇറക്കിയ ശേഷമാണു വ്യോമസേനയുടെ പ്രത്യേക വിമാനം ഡല്ഹിയില് എത്തിച്ചത്. വളരെയേറെ വെല്ലുവിളികള് നേരിട്ട ദൗത്യമാണു വിജയകരമായി വ്യോമസേന പൂര്ത്തിയാക്കിയതെന്നു കാബൂളിലെ ഇന്ത്യന് സ്ഥാനപതി രുദ്രേന്ദ്ര ടണ്ഠന് പറഞ്ഞു.സ്വാതന്ത്ര്യദിനമായ 15ന് കാബൂളിലേക്ക് അയച്ച വിമാനമാണ് ഇന്നലെ തിരികെയെത്തിച്ചത്. തിങ്കളാഴ്ച 45 ഇന്ത്യക്കാരെ വ്യോമസേനയുടെ ആദ്യവിമാനത്തില് ഡല്ഹിയിലെത്തിച്ചിരുന്നു. ഇന്ത്യയുടെ വ്യോമസേനാ വിമാനത്തില് 170 പേരെ സുരക്ഷിതരായി രക്ഷപെടുത്തിയെന്ന് റോയിട്ടേഴ്സ് വാര്ത്താ ഏജന്സി റിപ്പോര്ട്ട് ചെയ്തു. 36 മലയാളികള് അടക്കം 1,500ന് അടുത്ത് ഇന്ത്യക്കാര് കുടുങ്ങിക്കിടപ്പുണ്ടെന്നാണു റിപ്പോര്ട്ട്. മുതിര്ന്ന നയതന്ത്ര ഉദ്യോഗസ്ഥരും ജീവനക്കാരും ഇന്ത്യന് എംബസിയുടെ സുരക്ഷാ ചുമതലയുള്ള ഇന്തോ ടിബറ്റന് അതിര്ത്തി പോലീസിലെ ഉദ്യോഗസ്ഥരും നാല് മാധ്യമപ്രവര്ത്തകരും അടക്കമുള്ളവരാണ് അഫ്ഗാനിസ്ഥാനില് കുടുങ്ങിയത്. മുഴുവന് ഇന്ത്യക്കാരെയും തിരിച്ചെത്തിക്കുമെന്നു കേന്ദ്ര വിദേശകാര്യമന്ത്രാലയം അറിയിച്ചു. ഇതിനായി ഓണ്ലൈനില് എമര്ജന്സി വീസ നല്കുന്നുണ്ട്. ഇന്ത്യന് വ്യോമസേനയുടെ സി17 വിമാനത്തിലാണു കാബൂളില് നിന്ന് ഇന്ത്യയുടെ നയതന്ത്ര ഉദ്യോഗസ്ഥരടക്കമുള്ളവരെ രക്ഷിച്ച് ഇന്നലെ നാട്ടിലെത്തിച്ചത്. കൂടുതല് വ്യോമസേനാ വിമാനങ്ങള് രക്ഷാപ്രവര്ത്തനം തുടരും. ജോര്ജ് കള്ളിവയലില്